《七夕与宾于诸君联吟分得玉字》
清代·许传霈

今年小暑雷惊屋，阴曀天时连三伏。乍夜西风已报秋，湿云犹作黄梅熟。

吾来浮家苕霅间，七夕重逢私心祝。祝他节序调暑寒，不愁困苦餐蔬菽。

比邻瓜果列几筵，道是乞巧求所欲。偶喜庭结蛛网丝，复讶针度月钩曲。

得意家家拍手欢，吉兆胜比灯花卜。吾侪自古拙谋生，不学儿女斗红绿。

岂甘愚戆事罔闻，省识昊苍厚我独。嗟哉人间多巧矣，名缰利薮逞驰逐。

戕伐性灵公输羞，雕镂肺腑成风斲。非无宽厚钟斯人，丑类鲜不笑讪腹。

何如赚此智巧心，无碍波流走尘俗。讷无语言钳齿唇，顿从柔媚更面目。

客曰此心非外求，求得舍失议精卓。我望银河四悄然，当檐清浅露华沐。

牛女双星岁一逢，乘运转移无穷朔。初无妙巧寓太空，怎惹离合閒情触。

悟尽此理漏未残，窗虚涵翠鸣筱竹。独倚阑干风拂裳，何处声声笛横玉。

作者简介：余生而鲁钝，雅不善诗。岁辛巳，由湖返杭，尤绝意不吟咏，复何稿之可存乎。偶理丛残，有不忍遽弃者，念少壮遭际多艰，赖母教辛勤，良朋切磋，得不汨没天性，言情纪事，时见乎词，则又不可以不存。爰按年录之，起咸丰癸丑，终光绪辛巳，得八卷，计古今体若干首。初有无可斋、倦游轩、七二铃馆、春晖室诸编目，兹分注各年下以存旧名。